Source: http://www.pravna.szm.com/firstaid/odvolanie.htm
Timestamp: 2018-11-20 07:30:33+00:00

Document:
Najčastejším prostriedkom, ktorým je možné dosiahnuť nápravu nesprávneho rozhodnutia je odvolanie. Ide o riadny opravný prostriedok. Riadny preto, lebo smeruje proti neprávoplatnému rozhodnutiu, ktoré ešte nezaväzuje osoby, ktorým je určené (až na výnimky).
S odvolaním sa môžeme stretnúť v
a) správnom konaní (pred orgánom verejnej správy),
b) v občianskom súdnom konaní, alebo
c) v trestnom konaní.
V každom z týchto konaní je odvolanie upravené inak. Preto ho ďalej rozoberieme z hľadiska jednotlivých druhov konania.
I. ODVOLANIE V SPRÁVNOM KONANÍ
Správne konanie je zákonom upravený postup, v ktorom správne orgány rozhodujú o právach, právom chránených záujmoch alebo povinnostiach fyzických osôb a právnických osôb v oblasti verejnej správy. Ide zásadne o konania, ktoré neprejednávajú súdy, ale iné orgány verejnej moci (soc. poisťovňa, obec, daňový úrad a pod.), Základným predpisom pre toto konanie je Správny poriadok (č. 71/1967). Niektoré druhy správneho konania sú však upravené aj v osobitných predpisoch (zákon o priestupkoch, zákon o správe daní a poplatkov). Na tieto osobitné druhy správneho konania sa niektoré ustanovenia Správneho poriadku môžu uplatňovať a niektoré nemusia. To isté platí aj o ustanoveniach upravujúcich odvolanie. Keďže nemôžeme popísať úpravu odvolania v každom druhu správneho konania, rozoberieme iba základnú úpravu v Správnom poriadku (ďalej len „SP“).
Každé rozhodnutie v správnom konaní (napr. o pokute za priestupok) musí obsahovať poučenie o odvolaní (§ 47 SP). Ide najmä o poučenie o lehote, o možnosti preskúmania súdom a o možnosti odvolania.
Pokiaľ zákon neustanovuje inak, možno odvolanie podať proti každému prvostupňovému rozhodnutiu orgánu verejnej správy. To neplatí, ak sa účastník konania odvolania vzdal, alebo ak už podané odvolanie vzal späť. Odvolanie sa podáva na správnom orgáne, ktorý napadnuté rozhodnutie vydal (§ 54 SP). Ako každé podanie, aj odvolanie musí mať náležitosti podania (§ 19 SP), najmä z neho musí byť zrejmé, kto ho podáva, akej veci sa týka a čo sa navrhuje. Odvolanie treba podať v lehote 15 dní odo dňa oznámenia (doručenia) rozhodnutia, ak inú lehotu neustanovuje osobitný zákon. Ak osobitný zákon neustanovuje inak, odvolanie ma odkladný účinok. To znamená, že do rozhodnutia o odvolaní sa rozhodnutie nestáva právoplatným.
Správny orgán, ktorý napadnuté rozhodnutie vydal, môže o odvolaní sám rozhodnúť, ak odvolaniu v plnom rozsahu vyhovie a ak sa rozhodnutie netýka iného účastníka konania ako odvolateľa alebo ak s tým ostatní účastníci konania súhlasia. Ak tento prvostupňový orgán sám neopraví svoje rozhodnutie, predloží ho odvolaciemu orgánu do 30 dní (§ 57 ods. 2 SP).
Odvolací orgán preskúma napadnuté rozhodnutie v celom rozsahu. Účastník, ktorý sa odvoláva, v tomto prípade nemusí odvolanie nijako odôvodňovať (čo neplatí napríklad v obč. súdnom konaní). Správny orgán musí rozhodnutie preskúmať celé bez ohľadu na dôvody odvolania.
Ak sú pre to dôvody, odvolací orgán rozhodnutie zmení alebo zruší (a prípadne vráti prvostupňovému orgánu), inak odvolanie zamietne a rozhodnutie potvrdí.
Odvolací orgán je povinný preskúmať i oneskorené odvolanie z toho hľadiska, či neodôvodňuje začatie konania o mimoriadnom opravnom prostriedku (obnova konania - § 62 alebo preskúmanie rozhodnutia mimo odvolacieho konania - §65).
Ďalšie podrobnosti o odvolaní v správnom konaní sa dozviete v spomínanom Správnom poriadku.
II. ODVOLANIE V OBČIANSKOM SÚDNOM KONANÍ
Toto konanie upravuje Občiansky súdny poriadok (č. 99/1963). Ide predovšetkým o riešenie sporov zo súkromnoprávnych vzťahov (majetkové vzťahy, rodinné vzťahy, ochrana osobnosti....). Každé uznesenie alebo rozsudok musí obsahovať poučenie o odvolaní. Okrem odvolania v obč. súdnom konaní poznáme aj ďalší riadny opravný prostriedok – odpor, ktorý smeruje proti platobnému rozkazu.
Účastník môže napadnúť rozhodnutie (uznesenie alebo rozsudok) súdu prvého stupňa odvolaním, pokiaľ to zákon nevylučuje. Občiansky súdny poriadok (ďalej len „OSP“) v § 201 a násl. vymedzuje, proti ktorým rozhodnutiam nie je prípustné odvolanie. Odvolanie nemôže smerovať iba proti odôvodneniu rozhodnutia samotnému.
Odvolanie sa podáva v lehote do 15 dní od doručenia rozhodnutia na súde, ktorý napadnuté rozhodnutie vydal. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.
Na rozdiel od správneho konania v občianskom súdnom konaní je súd viazaný rozsahom odvolania (okrem prípadov podľa § 212 ods. 2), preto preskúmava len napadnuté nedostatky. Ďalším rozdielom je, že odvolanie nemožno podať z akýchkoľvek dôvodov.
Odvolanie proti rozsudku alebo uzneseniu možno odôvodniť len tým, že:
Odvolanie má odkladný účinok na právoplatnosť, ak bolo podané včas a oprávnenou osobou.
Len čo všetkým účastníkom uplynie lehota na podanie odvolania a vyjadrenia k odvolaniu, predloží súd vec bez zbytočného odkladu odvolaciemu súdu. Odvolací súd môže podľa okolností napadnuté rozhodnutie zrušiť (a prípadne vrátiť vec súdu 1. stupňa alebo konanie zastaviť) , zmeniť rozhodnutie alebo ho potvrdiť.
Ďalšie podrobnosti o odvolaní v správnom konaní sa dozviete Občianskom súdnom poriadku.
III. ODVOLANIE V TRESTNOM KONANÍ
Trestné konanie je konanie o trestných činoch uskutočňované orgánmi činnými v trestnom konaní a súdmi. Upravuje ho Trestný poriadok (č. 301/2005, ďalej len „TP“). Delí sa na dve hlavné časti – na predsúdne a súdne konanie. Odvolanie v trestnom konaní smeruje iba proti rozsudku, ktorý vydáva súd vždy v súdnom konaní. Rozsudok musí obsahovať poučenie o odvolaní. Okrem odvolania existuje v súdnom konaní ďalší riadny opravný prostriedok – odpor, ktorý smeruje proti trestnému rozkazu.
Rozsudok môže odvolaním napadnúť
a) prokurátor pre nesprávnosť ktoréhokoľvek výroku,
b) obžalovaný pre nesprávnosť výroku, ktorý sa ho priamo týka,
c) poškodený pre nesprávnosť výroku o náhrade škody,
d) zúčastnená osoba pre nesprávnosť výroku o zhabaní veci.
V prospech obžalovaného môžu rozsudok odvolaním napadnúť aj niektorí príbuzní obžalovaného (§ 308 ods. 2 TP)
Odvolanie sa podáva na súde, proti ktorého rozsudku smeruje, a to v lehote do 15 dní od oznámenia rozsudku. Oznámením je aj vyhlásenie v prítomnosti toho, komu treba rozsudok doručiť (§ 309 TP).
V písomne podanom odvolaní treba uviesť, proti ktorým výrokom odvolanie smeruje, a či smeruje aj proti konaniu, ktoré rozsudku predchádzalo. Odvolanie možno oprieť o nové skutočnosti a dôkazy. Dôvodom odvolania v trestnom konané môže byť v podstate akákoľvek vada rozhodnutia alebo konania.
O odvolaní proti rozsudku okresného súdu rozhoduje krajský súd ako odvolací súd. O odvolaní proti rozsudku Špeciálneho súdu rozhoduje najvyšší súd. Odvolanie má aj v tomto konaní odkladný účinok, preto aj prezumpcia neviny platí až do rozhodnutia o odvolaní.
Odvolací súd môže za podmienok uvedených v TP zmeniť alebo zrušiť rozsudok, odvolanie zamietnuť alebo prerušiť konanie. V trestnom konaní platí zákaz zmeny k horšiemu (ak obžalovaný alebo jeho príbuzní podá odvolanie, nemôže si tým prihoršiť - § 322 ods. 3 a 4, § 327 ods. 2 TP).
Ďalšie podrobnosti o odvolaní v trestnom konaní sa dozviete v Trestnom poriadku.
Ak Vám článok pomohol, môžete nás podporiť - stať sa našim fanúšikom na facebooku.
Právoplatnosť rozsudku
odvolanie trošku inak:

References: § 62
 §65
 § 201
 súd 
 § 212
 súd 
 súd 
 súd 
 súd 
 súd 
 § 322
 § 327